**A FEJLESZTÉS FŐBB ADATAI**

|  |  |  |
| --- | --- | --- |
| Projekt megnevezése /name of the project | Csillagerőd/Star Fortress | |
| Telek területe / territory of the plot | 49.835 | m2 |
| Beépített terület /constructed area | 10.054 | m2 |
| Zöld terület / green area | 35. 505 | m2 |
| Bruttó szintterületi mutatóba Beszámítandó alapterület /Total surface | 7038 | m2 |
| Értékesíthető, bérelhető nettó terület / part for rent or sale | 10.081 | m2 |
| Építési költség, melyből /Total construction cost | 6000 | millió HUF |
| Saját erő/ own resource | állami költségvetés | % |
| Hitel /loan | - | % |
| Értékesítésből /from sales | - |  |
| Eladás, bérbeadás állása /sold or rented | kiállítás beköltözött | % |
| Kivitelezés befejezésekor/ at the end of construction | kiállítás költöztetése | % |
| 1 évvel később/1 year later | kiállítás installálása | % |

# Alapadatok

**A létesítmény elnevezése és pontos címe:** Csillagerőd, Komárom, 2900

**A nevező adatai (név, cím, felelős személy, telefon, e-mail)**

Városliget Zrt.

1146 Budapest, Dózsa György út 41., Tel.: +36 1 374 3130, office@ligetbudapest.hu

Dr. Gyorgyevics Benedek vezérigazgató

**Beruházók adatai (cégnév, cím, felelős személy, telefonszám, e-mail)**

Városliget Zrt.

1146 Budapest, Dózsa György út 41., Tel.: +36 1 374 3130, office@ligetbudapest.hu

Dr. Gyorgyevics Benedek vezérigazgató

**Tervező, adatai (Cégnév , cím, felelős személy, telefon, e-mail )**

Mányi Építészeti Stúdió

1122, Budapest, Határőr út 13/B, Tel.: +36 1 224 7100, +36 1 224 7110, [manyistudio@manyistudio.hu](mailto:manyistudio@manyistudio.hu)

Mányi István ügyvezető

**Kivitelező adatai (Cégnév , cím, felelős személy, telefon, e-mail )**

Épkar Zrt.

1149 Budapest, Egressy út 28-30., Tel.: +36 1 422 3550, info@epkar.hu

Szeivolt István vezérigazgató

Fertődi Építő és Szolgáltató Zrt.

9400 Sopron, Ipar krt. 13., Tel: +36-99/511-860, [fesz@fesz.hu](mailto:fesz@fesz.hu)

Khaut András Ferenc és Kassai Zoltán igazgatósági tagok együttesen

West Hungaria Bau Kft.

[2051 Biatorbágy, Vendel Park, Huber u. 1.](https://www.google.hu/maps/place/2051Biatorb%C3%A1gy+Vendel+Park%2C+Huber+u.+1.+), Tel.: [(+36) 23 / 532-730](tel:+3623532730), [(+36) 23 / 532-731](tel:+3623532731), [whb@whb.hu](mail:whb@whb.hu),

Paár Attila ügyvezető

**Üzemeltetők adatai: (Cégnév , cím, felelős személy, telefon, e-mail )**

Monostori Erőd Nonprofit Kft., 2900 Komárom, Duna-part Monostori Erőd, [info@erod.hu](mailto:info@erod.hu)

Vizeli Csaba ügyvezető

# Az ingatlanfejlesztés célja és koncepciója

**Szépművészeti Múzeum egyedülálló gipszmásolat gyűjteménye** - amely az antik vonulatoktól a reneszánsz alkotásokig terjedően reprezentálja a történeti korszakok legjelentősebb műveit - 1946 óta nem látogatható. A gyűjtemény jelentős része a Szépművészeti Múzeum épületében maradt, 1946-tól a nagyközönség elől elzárt Román Csarnokban zsúfolódott méltatlanul elfeledett és romló állapotban. A gyűjtemény, innen, helyhiány miatt kiszorult állománya, szétszóródott az országban (Budapest, Kecskemét, Tata, stb.). A Román Csarnok restaurálásával egyidejűleg a múzeum vezetése a másolat gyűjtemény végleges elhelyezésére kereste a lehetőséget és találta meg azt a **komáromi helyszínen**, a **Csillagerőd** rekonstrukciójának keretében.

A beruházással egy több mint 7000 négyzetméteres **kulturális központ** jött létre, ami interaktív oktatási és ismeretterjesztési feladatokat lát el. Az épületben a Szépművészeti Múzeum hányatott sorsú **gipszmásolati gyűjteményének** csaknem 300 jeles darabja talált otthonra, az antikvitás korától a reneszánszig megidézve a világ szobrászatának kiemelkedő alkotásait. Az intézmény megnyitását követően a látogatók megcsodálhatják majd többek között Verrocchiónak Bartolomeo Colleonit és Donatellónak Gattamelatát ábrázoló, több méter magas lovas szobrainak másolatát, csakúgy, mint középkori, valamint reneszánsz síremlékek, vagy a milói Vénusz, a Laokoón szoborcsoport vagy Michelangelo több szobrának másolatát. A kollekció kétségtelenül az ország egyik legtöbb megpróbáltatást kiállt képzőművészeti gyűjteménye volt, amely a 20. század elején azzal a céllal készült, hogy a szobrászat átfogó történetét élethű másolatokon keresztül mutassa be a látogatóknak.

# Építészeti és városfejlesztési koncepció

## A Csillagerőd története

A Csillagerőd a komáromi erődrendszer egyik tagja. Az erődrendszer az Osztrák-Magyar Monarchia egyik legnagyobb katonai beruházása volt, megépítésekor Közép-Európa legnagyobb katonai komplexumának számított. Ennek egyik fontos eleme, a Csillagerőd - egy korábbi földvár helyén - 1850 és 1871 között épült. Az Osztrák—Magyar Monarchia hadserege laktanyaként és raktárként használta az erődöt, majd 1920 után a Magyar Királyi Honvédség lőszerraktáraként működött. A második világháborút követően rövid ideig internálótábor volt, majd szükséglakásokat alakítottak ki benne, később a helyi ÁFÉSZ tulajdonába került és a cég zöldségraktárként hasznosította a helyiségeit.

## A fejlesztés építészeti és városfejlesztési jelentősége

A rendkívül leromlott állapotú épületegyüttes a rekonstrukciót követően az egész országban egyedülálló kulturális funkciót kapott, otthonra talált benne a Szépművészeti Múzeum hányatott sorsú gipszmásolati gyűjteménye.

A teljes fejlesztés a trianoni határokon belüli Komárom történeti és kulturális identitását erősíti, és jelenős helyszíne lehet az oktatást kiegészítő programoknak, a hazai és nemzetközi, ezen belül a Dunára szerveződő, a római Limes emlékeit felfűző vízi turizmusnak.

# Rövid leírás a fejlesztésről

## Az erőd felújítása

A komáromi Csillagerőd felújítását megelőzően a **bécsi katonai archívum**ban megtalálták az épület tervrajzait, ennek köszönhetően - ahol lehetséges volt - az **eredeti állapot**ában állították vissza az erődöt.

Egyrészt a régi épület részek teljes felújítására és a második világháború utáni hozzáépítések eltávolítására került sor. Másrészt az épületegyüttes egy, a monumentális méretű másolatokat befogadására alkalmas csarnokkal bővült. Az építkezés során az erőd műemlék voltának maximálisan tiszteletben tartása mellett a műtárgyak és látogatók igényeit is figyelembe vevő funkciók kaptak helyet.

A rekonstrukció során az alapfeladat az erődépítmények, a belső és a külső erőd, valamint a várárok és a partművek hiteles műemléki rekonstrukciója és bővítése, a megközelítést és a gépkocsi parkolást szolgáló közlekedési műtárgyak létesítése volt. A fejlesztési programot XXI. századi korszerű technikával, szerkezetekkel, szigetelésekkel, energetikai megoldásokkal, klíma és világítástechnikával, vagyonvédelemmel, biztonságtechnikával valósították meg, a műtárgyvédelem, a közönségszolgálat és a fenntartható fejlesztés követelményei szerint.

Az új, kibővített komplexumban a 21. századi igényeknek megfelelően nemcsak kiállítóterek, hanem vetítő- és előadóterem, múzeumpedagógiai foglalkoztató, múzeumshop és kávézó is helyet kaptak. Az ágyú- és lőállásokat visszaállították történelmi állapotukba, az udvaron pedig egy szabadtéri színpadként is használható területet alakítottak ki.

## A kiállítás

A komáromi Csillagerőd műemléki rekonstrukciója lehetővé tette az egykori gipszgyűjtemény válogatott darabjainak kiállítását. A tárlaton mintegy háromszáz másolat tekinthető meg, az archaikus görög művészettől a 16. századig a szobrászat legismertebb darabjainak gipszöntvényei láthatók egy helyszínen.

A gipszmásolatok több éves restaurálása a művek **komáromi installálásával** fejeződött be. A sok esetben darabokban érkező gipszöntvényeket restaurátorok az erődben állították össze. A legnagyobb kihívást Bartolomeo Colleoni monumentális lovas szobor másolatának a felállítása jelentette. A lovas szobor eredeti talapzatának kópiája egyetlen más gyűjteményben sem lelhető fel. A hosszú évtizedekig a Román Csarnokban szétbontva álló talapzat, ló és lovas összeépítése építészek, belső építészek és restaurátorok összehangolt munkájának az eredményeként valósulhatott meg.

A komáromi kiállítás két nagy egységre osztható. Az egyik rész az **erőd belsejében** lévő egykori laktanya épülete, melyet kiállítótérré alakítottak át. A tárlat másik nagy egysége a **belső udvar**on felépített nagy méretű csarnok.

A régi erőd lineárisan felfűzött térsorának egyik felében az **antik művészet** jelenik meg. Az **archaikus szobrászat**ra jellemző frontális ábrázolást olyan ismert szobor másolatán keresztül ismerhetjük meg, mint az athéni Akropoliszon a 19. században feltárt *A borjúvivő*. *Hégészó sírköve* dombormű öntvénye azt a síremlék szobrászatot képviseli, melynek jellegzetes példái Kr. e. 420 és 310 között készültek Athénban.

A **klasszikus görög** alkotásokat a legismertebb szobrászok alkotásai utáni másolatok, így Praxitelész, *Hermész és a gyermek Dionüszosz,* valamint Polükleitoszhoz nyomán készült, *Fejére szalagot kötő ifjú (Apollón?), A Diadumenosz* példázzák. A hellénisztikus művészetet többek között a Louvre közkedvelt szobrának másolata a Méloszi Aphrodité (Milói Vénusz) képviseli. Az antik szobrászatot bemutató rész a római művészet alkotásaival fejeződik be. A hellénisztikus szobrászathoz tartozó közismert római *Laokoón-csoport* és *A Nílus megszemélyesített alakja* öntvények, az antik művészetnek a reneszánsz művészetre gyakorolt hatását illusztrálják, így a reneszánsz másolatok mellett kaptak helyet.

A laktanya teremsorának további tereiben **középkori és reneszánsz** másolatok kaptak helyet, melyek révén betekintést nyerhetünk a reneszánsz szobrászat történetébe elsősorban firenzei alkotások, Donatello, Luca della Robbia és Michelangelo utáni másolatokon keresztül. A termekben látható öntvényeken keresztül körvonalazódik a Firenzében megszületett reneszánsz művészet és szobrászat, melynek egyik korai példája Donatello, *Angyali üdvözlete*. Michelangelo, *Dávid (Apollón?)* szobrának másolatán keresztül nyomon követhetjük a *Laokoón-csoport* hatását a legnagyobb reneszánsz mesterre.

Az erőd belső udvarán felépített nagyméretű csarnokban a monumentális **reneszánsz** másolatok, köztük Donatello *Gattamelata* és Andrea del Verrocchio *Bartolomeo Colleoni* lovas szobrainak öntvényei kaptak helyet. Ugyancsak itt látható a firenzei Keresztelőkápolna Lorenzo Ghiberti által készített és Michelangelo révén *A* *Paradicsom kapuja* nevet kapó aranyozott bronzkapu másolata is. Andrea Briosco [Riccio], *Nagy kandelábere* azt példázza, hogy antik művészet hatása hogyan jelent meg az egyházi művészetben is. A csarnokban a szobrok elrendezése a régi másolatgyűjtemények historikus kiállítási módját is megidézi, amikor hatalmas terekben, számtalan, sokszor eltérő területről származó mű másolatát mutatták be.

Magyarországon példa nélküli az ilyen mértékű összetett gyűjteményrehabilitáció és a megvalósított intézmény közép-európai viszonylatban szintén teljesen egyedülálló.

# Innovatív műszaki és környezettudatos megoldások.

Az erőd korábbi közműellátása teljesen alkalmatlan volt az új funkció, a tervezett dolgozói és látogatói létszám kiszolgálására. Így a kivitelezés során szükség volt új bekötések létesítésére, melyek biztosítják a szükséges kapacitásokat az erőd Komarom város felöli oldalán húzódó közműhálózatokra csatlakozva. Külön kiemelendő, hogy az épület hőellátását **megújuló energiaforrások**ra alapozták.

Nyílt vizes rendszer kialakításával, termelő és szikkasztó kutakkal az erőd kihasználja a Duna közelséget es a talaj hőkapacitását. A teljes hőellátást víz forrásközegű vizes hőszivattyús készülékek biztosítják. Az épület tervezésénél elsősorban gazdasági, környezeti, biztonsági és üzemeltetési szempontokat vettek figyelembe a tervezők.

Ez alapján a betervezett és a meglevő gépészeti rendszerek energetikai tulajdonságainak optimalizálása és a környezetkímélő megoldások alkalmazása volt a legfőbb cél, javítva ezzel az épület költséghatékony üzemeltetését. Az alkalmazott gépészeti és elektromos rendszerek biztosítják az épület károsanyagkibocsátásának alacsony szinten tartását.

Ezt a következő megoldásokkal érték el:

* Több fokozatban állítható, kis zajkibocsátású gépészeti berendezések, éjszakai üzemmód
* Szellőztető rendszereknél hő-és nedvesség visszanyerés
* Igény vezérelt légmennyiség
* Optimalizált épületfelügyeleti rendszer
* Kiváló szabályozhatóság
* Energiatakarékos gépészeti berendezések
* Megújuló energiaforrások használata

# A kivitelezés kezdete és befejezése

Kivitelezés kezdete: 2015.08.10.

Kivitelezés befejezése: 2019.03.29.

# A fejlesztés finanszírozása és értékesítése, bérbeadása

Az erőd rekonstrukciója 2017 és 2019 között, az eredeti állapotok visszaállításával, teljes egészében állami költségvetésből valósult meg.

A komáromi Csillagerőd műemléki rekonstrukcióját követően a budapesti Szépművészeti Múzeum több mint százéves gipsz szobormásolat-gyűjteményéből került megrendezésre nagyszabású állandó kiállítás.

# Hogyan szolgálja az ingatlanfejlesztés a szűkebb és tágabb környezetét, az életminőség javítását és a közösségi érdekeket.

A beruházással egy több mint 7000 négyzetméteres kulturális központ jött létre, ami interaktív oktatási és ismeretterjesztési feladatokat lát el. A Csillagerőd helyet ad a Szépművészeti Múzeum egyedülálló, több, mint 300 darabból álló korszakokat bemutató gipszgyűjteményének.

A fejlesztés a trianoni határokon belüli Komárom történeti és kulturális identitását erősíti, és jelenős helyszíne lehet az oktatást kiegészítő programoknak, a hazai és nemzetközi, ezen belül a Dunára szerveződő, a római Limes emlékeit felfűző vízi turizmusnak.